นายกรัฐมนตรี กำชับเครื่องสูบทุกสถานีใช้ได้ตลอดเวลา ช่วยเหลือประชาชนให้เดือดร้อนน้อยที่สุด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ลงพื้นที่วงเวียนบางเขน ติดตามการแก้ไขปัญหาน้ำท่วมในพื้นที่บางเขน ซึ่งมีการติดตั้งเครื่องสูบน้ำชั่วคราว จากกรมป้องกันและบรรเทาสาธารณะภัย โดยสำนักงานระบายน้ำ กทม.รายงาน สถานการณ์น้ำท่วมขังล่าสุด เหลือเพียงสองจุดและได้เร่งระบายน้ำแล้ว โดยใช้เครื่องสูบน้ำและระบบระบายน้ำ water bank ที่ กทม.ได้ทำไว้นายกรัฐมนตรี กำชับให้เครื่องสูบทุกสถานีใช้ได้ตลอดเวลา พร้อมให้บูรณาการทำงานร่วมกัน หาก กทม.ไม่ไหวให้ประสานมายังกระทรววงมหาดไทย และขอให้ทุกฝ่ายช่วยเหลือประชาชนให้เดือดร้อนน้อยที่สุด ทั้งนี้เรื่องการเลือกตั้งผู้ว่า กทม. ไม่ยุ่ง แต่รัฐบาลมีหน้าที่ในการดูแลและสนับสนุนการทำงานของ กทม.ที่เป็นหน่วยงานท้องถิ่นรูปแบบพิเศษ โดยในแต่ละปีงบประมาณ กทม.มีงบประมาณ 8 หมื่นล้านบาท รัฐบาลสนับสนุนเพิ่มปีละ 2 หมื่นล้านบาท ในทุกปี พร้อมเร่งในการลอกท่อ เพื่อระบายน้ำ ดังนั้นโครงการที่เกิดขึ้นรัฐบาลมีส่วนในการช่วยสนับสนุน พร้อมฝากถึงว่าที่ผู้ว่าฯกทม.คนใหม่ ว่า ปัญหา กทม.มีมาก จึงต้องร่วมมือแก้ปัญหากับภาครัฐ ถ้ายังทะเลาะกัน ทุกอย่างไปต่อไม่ได้ และได้ขยายเมืองไปรอบนอกบ้างแล้ว แต่ศูนย์รวมเศรษฐกิจ ยังอยู่ใน กทม. คนมีรายได้น้อยก็ยังค้าขายอยู่ และมีกว่า 1,800 ชุมชน ก็รู้สึกเห็นใจประชาชน ดังนั้นใครที่จะเป็นผู้ว่าฯกทม.ก็ต้องทำให้ได้ พร้อมอยากให้เข้าใจรัฐบาลด้วย ไม่มีขัดแย้งกันระหว่าง กทม.และรัฐบาล หากสื่อไม่นำเสนอข่าวขัดแย้ง ก็ไม่มี ดังนั้นให้เลิกเสียทีและหมดเวลาความขัดแย้ง การแบ่งแยก รวมถึงหมดเวลาของความล้มเหลว